ELŐTERJESZTÉS

**a Gazdasági és Városstratégiai Bizottság 2017. május 15-i ülésére**

**Javaslat az önkormányzati tulajdonú gazdasági társaságok 2016. évi beszámolójának megtárgyalására**

A számvitelről szóló 2000. évi C. törvény alapján készített éves beszámoló jóváhagyása a Polgári Törvénykönyvről szóló 2013. évi V. törvény (a továbbiakban: Ptk.) 3:109. § (2) bekezdése alapján a legfőbb szerv kizárólagos hatáskörébe tartozik. Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdésének bc) pontja alapján a gazdasági ügyeket ellátó bizottság jogosult a számviteli törvény szerinti beszámoló elfogadásáról, ideértve az adózott eredmény felhasználásáról dönteni.

A társaságok beszámolóikban részletes tájékoztatást nyújtottak a 2016. évi szakmai tevékenységeikről, amelyek az előterjesztés mellékletét képezik. A közhasznú társaságok közhasznúsági mellékleteiket a civil szervezetek gazdálkodása, az adománygyűjtés és a közhasznúság egyes kérdéseiről szóló 350/2011. (XII. 30.) Korm. rendelet 12. § (1) bekezdése alapján készítették el. A közhasznú szervezet, valamint a közhasznú szervezet jogi személyiséggel rendelkező szervezeti egysége pedig az Ectv. 46. § (1) bekezdésében meghatározott – a beszámoló jóváhagyásával egyidejűleg elkészített – közhasznúsági mellékletét az e rendelet mellékletének megfelelő, erre a célra rendszeresített formanyomtatványon készíti el.

**Kizárólagos önkormányzati tulajdonú gazdasági társaságok**

**a)** **Savaria Városfejlesztési Nonprofit Kft.**

A társaság szolgáltatásainak elsődleges igénybevevője a tulajdonos, Szombathely Megyei Jogú Város Önkormányzata, amely a Kft.-vel kötött megbízási szerződések alapján biztosítja a társaság mindenkori éves árbevételének legalább 80 %-át (2016. évben 100 %-ra teljesült).

2016. évben az éves tervezett bevétel 102.857 eFt volt, az év során ténylegesen 145.572 eFt bevétel realizálódott, amely 141 %-a a tervezettnek. A teljes bevétel tartalmazza a műszaki ellenőrzési díjból (7.085 eFt), tervezésből (101.765 eFt) és egyéb, szakértői szolgáltatásokból származó bevételeket (18.667 eFt), valamint az alapító által nyújtott 16.776 eFt támogatást és egyéb bevételeket (1.268 eFt). Az összes bevételhez viszonyítva az egyes bevételi tényezők, mint a műszaki ellenőrzés bevétele 4,9 %; a tervezési feladatok ellátása 69,8 %; az egyéb szakértői szolgáltatás 12,8 %, az alapítói támogatás 11,5 % és a különféle egyéb bevételek 1 % részarányt képeztek.

A 2016. évi üzleti tervben az éves működési kiadásokra 102.857 eFt került tervezésre. Az éves gazdálkodás során a ténylegesen felmerült működési kiadások, ráfordítások 141.497 eFt összeget jelentettek. A társaság éves bérköltsége járulékokkal összesen 46.312 eFt (az éves ráfordítás 32,7 %-a), mely összeg tartalmazza a társaság alkalmazotti létszámának bérét, megbízási díjakat, valamint a felügyelőbizottsági tagok díjait. A személyi jellegű egyéb kifizetés jóléti / védőital szikvíz/ kiadásokat tartalmaz. A bérjárulékok költségei a hatályos /27%; 1,5%/ jogszabályokban rögzített járulék mértékkel kerültek meghatározásra.

Összességében a társaság 2016. évi beszámolójában az eszközök és források egyező végösszege 139.213 eFt, a mérleg szerinti eredmény 4.075 eFt nyereség (2015. évi eredmény 2.028 eFt volt).

A felügyelőbizottság a társaság 2016. évi beszámolóját elfogadta.

**b) FALCO KC Szombathely Kft.**

A társaság -15.934 eFt üzemi tevékenység eredménnyel és -17.829 eFt mérleg szerinti eredménnyel zárta a 2016. évet, amely időszak alatt 54.553 eFt értékesítésből származó nettó bevételt és 144.063 eFt egyéb bevételt realizált.

A ráfordítások összetétele 2016. évben:

Anyagjellegű ráfordítások 134.491 eFt

Személyi jellegű ráfordítások 78.229 eFt

Értékcsökkenési leírás 650 eFt

Egyéb ráfordítások 1.180 eFt

Pénzügyi műveletek ráfordításai 1.586 eFt

Összességében a társaság mérlegfőösszege 2016. évre vonatkozóan 27.425 eFt, mérleg szerinti eredménye pedig -17.829 eFt veszteség (2015. évi eredmény -40.694 eFt volt).

Felhívom a Tisztelt Bizottság figyelmét, hogy a FALCO KC Szombathely Kft. saját tőkéje a 2016. évi mérleg szerinti veszteség hatására ismét negatív lett. A Polgári Törvénykönyvről szóló 2013. évi V. törvény 3:133. § (2) bekezdése értelmében, ha egymást követő két üzleti évben a társaság saját tőkéje nem éri el az adott társasági formára kötelezően előírt jegyzett tőkét, és a tagok a második év beszámolójának elfogadásától számított három hónapon belül a szükséges saját tőke biztosításáról nem gondoskodnak, e határidő lejártát követő hatvan napon belül a gazdasági társaság köteles elhatározni átalakulását. Átalakulás helyett a gazdasági társaság a jogutód nélküli megszűnést vagy az egyesülést is választhatja.

Fentiek alapján tehát az önkormányzatnak, mint kizárólagos tulajdonosnak határozni kell különösen a pótbefizetés előírásáról, vagy a törzstőke más módon való biztosításáról, illetve a törzstőke leszállításáról, mindezek hiányában a társaságnak más társasággá történő átalakulásáról, illetve jogutód nélküli megszűnéséről. A határozatokat legkésőbb három hónapon belül végre kell hajtani.

Javaslom, a Tisztelt Bizottságnak, hogy Szombathely Megyei Jogú Város Önkormányzata 2017. évi költségvetési rendeletében, a társaság részére támogatás címén biztosított 105.000.000,- Ft-ból 17.829 eFt pótbefizetés jogcímén kerüljön elszámolásra. A pótbefizetés teljes összege szükséges a keletkezett veszteség pótlásához, hogy a társaság saját tőkéje a Ptk.-ban meghatározott minimum összeggel (3.000.000 Ft-tal) megegyezzen. Tekintettel arra, hogy a veszteségpótlás összege a költségvetési rendeletben biztosított támogatásból kerülne fedezésre, így szükséges a 105.000.000,- Ft összegű támogatási szerződést módosítani.

A felügyelőbizottság a társaság 2016. évi beszámolóját elfogadásra javasolja azzal, hogy a könyvvizsgálói jelentésben megfogalmazott tőkemegfelelést törvényi határidőn belül biztosítani kell.

**c) Weöres Sándor Színház Nonprofit Kft.**

A Színház 2016. évben is megfelelt a legmagasabb szintű szakmai elvárásoknak, megőrizte kiemelt minősítését. A színház látogatottsága nem csökkent, az üzleti tervben év elején megfogalmazott művészeti célokat, a fenntartói elvárásokat teljesítette.

A korábbi évekkel ellentétben 2016-ra már terv szerint is jelentős üzemi eredményt számolt a társaság, amelyet a tényleges működés során realizált eredmény még meg is haladt (51.800 eFt). Az eredményből egyetlen tétel hatása 38 millió forint, amely a 2015-ben befogadható TAO-s adókedvezményt biztosító támogatásból származott, amelyet a NAV csak 2016. január elején utalt át az előzetesen ígért 2015. decemberrel szemben. Így ez az egyszeri tétel a 2015-ös eredményt rontotta, de a 2016-ost javította.

A 2016-ban realizált összes bevétel 677.044 eFt volt.

Az önkormányzat 165.000 eFt összegű fenntartói támogatást folyósított, ebből 37.404 eFt-ot a színházépülethez kapcsolódó bérleti díjhoz. A színháznak – mint nyilvántartásba vett előadó-művészeti szervezetnek – a központi költségvetésből a fenntartó önkormányzaton keresztül 210.200 eFt támogatást folyósítottak.

A színház saját jegy-és bérletértékesítéséből és az előadásai eladásából származó bevétele 132.779 eFt (ebből jegybevétel: 67.369 eFt, bérletbevétel: 51.545 eFt, előadások értékesítése: 13.865 eFt). A színház jegybevételéhez kapcsolódóan 131.166 eFt - adókedvezményt biztosító – támogatás került összegyűjtésre a vállalkozóktól. A ruhatárból és egyéb ajándéktárgyakból, illetve egyéb tevékenységből 11.687 eFt, a helyiségek és eszközök bérbeadásából 6.009 eFt, hirdetésből pedig 6.022 eFt bevétel származott. Eszközértékesítésből, biztosítási kártérítésből és különféle egyéb bevételekből 1.614 eFt bevétel realizálódott.

Egyéb bevételek, pályázati és szja 1%-os támogatások, valamint a korábbi években pályázatokon odaítélt támogatások halasztott bevétele együttesen 10.466 eFt volt. A pénzügyi műveletek 101 eFt bevételt generáltak. Összességében a színház bevételei meghaladták a tervezett szintet.

A 2015. évi ráfordítások összesen 625.065 eFt, amely 271.462 eFt összegű anyagjellegű ráfordításból, 278.221 eFt személyi jellegű ráfordításból, 61.485 eFt értékcsökkenési leírásból és 13.897 eFt egyéb ráfordításból áll össze.

Összességében a társaság mérlegfőösszege 2016. évre vonatkozóan 176.904 eFt, mérleg szerinti eredménye pedig 51.673 eFt nyereség.

A felügyelőbizottság a társaság 2016. évi beszámolóját elfogadta.

**d) Szombathelyi Sportközpont és Sportiskola Nonprofit Kft.**

A társaság egyik fő feladata az Önkormányzat tulajdonában lévő sportlétesítmények üzemeltetése, működtetése, karbantartása és lehetőségeihez mérten fejlesztése. Három fő kategóriába sorolható a feladatainak köre: sportlétesítményekkel kapcsolatos, sportszakmai jellegű, illetve sportiskolai feladatok.

A Kft. önkormányzati támogatásból és saját bevételeiből fedezte kiadásait. 2016. évben folyamatosan kaptak támogatásokat, illetve bevételeik a tervezettnél jobban, 28,11 %-kal magasabb összegben alakultak. A társaságnak a beszámolási időszakban nem volt tagi kölcsöne.

A Szombathelyi Sportközpont és Sportiskola Nonprofit Kft. a 2016. évi működéséhez Szombathely Megyei Jogú Város Önkormányzatától (100 %-os tulajdonos) 180.993 eFt támogatást kapott.

A Kft. a 2016. évi működése során összesen 462.563 eFt bevételt számolt el. A közhasznú tevékenység bevétele 417.995 eFt (91,69 % az összes bevételen belül), a vállalkozási tevékenység bevétele 38.459 eFt (8,31 % az összes bevételen belül).

Összességében a társaság mérlegfőösszege 2016. évre vonatkozóan 373.166 eFt, mérleg szerinti eredménye pedig 46.002 eFt nyereség.

A felügyelőbizottság a társaság 2016. évi beszámolóját 2 igen szavazattal 1 tartózkodás mellett elfogadta.

**e) Szombathelyi Parkfenntartási és Temetkezési Kft.**

A társaság 2016. évre vonatkozó összes bevétele 357.790 eFt, ami több részből tevődött össze. A bevétel 65 %-a, 233.220 eFt a parkfenntartási tevékenységből származott. A Csónakázó-tó fejlesztésével kapcsolatos feladatok ellátásából 6.172 eFt, a Savaria Múzeum kertjének felújításából 118.042 eFt bevétele volt a társaságnak.

Eszközvásárlásra 2016-ban nettó 11.037 eFt-ot fordított a társaság (1 db Iveco tehergépjármű, 3 db fűnyíró traktor, 1 db kommunális traktor, 1 db egyedi utánfutó, valamint kisértékű eszközök). Anyagjellegű ráfordítás összege 217.842 eFt volt, amely anyagköltségből, igénybevett szolgáltatások díjából, közvetített szolgáltatásokból, bankköltségből és biztosítási díjakból tevődik össze. A személyi jellegű ráfordítás összege 142.157 eFt volt a tervezett 121.052 eFt helyett, amely az évközbeni bérrendezésből adódott. Az egyéb ráfordítások összege 4.532 eFt.

2016-ban rendezésre került az önkormányzat felé fennálló 35.555.600 Ft összegű tagi kölcsön tartozás. Ebből 10.555.600 Ft visszafizetésre került tőke és kamattartozás címén, 25.000 eFt-ot pedig az önkormányzat törzstőke emelés jogcímén a társaság rendelkezésére bocsátott.

A társaság 2016. évi mérlegfőösszege 122.315 eFt, adózás előtti eredménye -18.025 eFt veszteség, adózott eredménye -18.741 eFt (2015. évi eredményük 18.527 eFt volt). A veszteség rendezése tulajdonosi beavatkozást nem igényel, az az eredménytartalék terhére elszámolható. 2016. december 31-én a társaság saját tőkéje 51.467 eFt, jegyzett tőkéje pedig 25.500 eFt.

A felügyelőbizottság a társaság 2016. évi beszámolóját elfogadta.

**f) Szombathelyi Képző Központ Közhasznú Nonprofit Kft.**

A társaság 2016. évi adózott eredménye – 134.311 eFt veszteség, a mérlegfőösszeg 133.526 eFt, a saját tőke 15.461 eFt volt.

A nagymértékű negatív eredmény oka az, hogy a szakképzésről szóló 2011. évi CLXXXVII. törvény módosítása 92/B. § (4) bekezdése értelmében a szakképzési közfeladat ellátását szolgáló ingatlan vagyon 2016. március 1-jén a Szombathelyi Műszaki Szakképzési Centrum ingyenes vagyonkezelésébe került. Ezen módosításból fakadó tulajdonosi döntés értelmében a vagyonkezelő jog megszűnésével kapcsolatosan a társaság könyveiből kivezetésre került az önkormányzati ingatlanra fordított beruházás összege, 153.373 eFt. A halasztott bevételek közül ezzel egyidejűleg kivezetésre került a bevételként elszámolt tetőfelújításra, valamint a hegesztőműhely gázellátó rendszerére 2014. évben kapott önkormányzati támogatás, amelynek összege 18.580 eFt.

A társaságnál 2016-ban a közhasznú tevékenységből származó bevétel az összbevétel 97,77 %-át tette ki, ezért a számított társasági adóból 100 % adókedvezményt vehet igénybe. A közhasznú szervezetnek nem kell a vállalkozási tevékenysége után társasági adót fizetnie, ha a vállalkozási tevékenység bevétele nem haladja meg az összes bevételének a 15 %-át.

A Szombathely Képző Központ Kft. a 2016. évi működéséhez Szombathely Megyei Jogú Város Önkormányzatától (100 %-os tulajdonos) 30 millió Ft támogatást kapott.

Összességében a társaság mérlegfőösszege 2016. évre vonatkozóan 133.526 eFt, mérleg szerinti eredménye pedig – 134.311 eFt veszteség (2015. évi eredményük 17 eFt volt). A veszteség rendezése tulajdonosi beavatkozást nem igényel, az az eredménytartalék terhére elszámolható. 2016. december 31-én a társaság saját tőkéje 15.461 eFt, jegyzett tőkéje pedig 3.53 eFt.

A felügyelőbizottság a társaság 2016. évi beszámolóját elfogadta.

**g) Haladás Sportkomplexum Fejlesztő Nonprofit Kft.**

A társaság jegyzett tőkéje 13.000 eFt, amely teljes egészében pénzbeli hozzájárulás. A 2016. évi eredmény 13.724 eFt, a saját tőke összege 2016. december 31-én 30.293 eFt. A társaság nem képezett céltartalékot, nem rendelkezik hitellel, valamint hátrasorolt, illetve hosszúlejáratú kötelezettséggel.

A tárgyévi passzív időbeli elhatárolások 9.970.518 eFt összeget tesznek ki, amely egyrészt a már megkapott állami támogatás összegéből, azaz 8.825.781 eFt-ból, másrészt a 2016. évet terhelő, de csak 2017-ban számlázott költségekből (1.144,7 eFt) áll.

Az értékesítés nettó árbevétele 100 eFt. Az eredménykimutatás a labdarúgó stadion és multifunkciós sportcsarnok megvalósításának érdekében felmerülő kiadásokat és ezen kiadások beruházáskénti készletre vételét tartalmazza tényleges közvetlen önköltségi áron, mint saját előállítású eszközök aktivált értéke. Ennek összege összesen 89.798 eFt.

Összességében a társaság 2016. évi beszámolója 10.265.442 eFt mérlegfőösszeget és 13.724 eFt mérleg szerinti eredményt mutat (2015. évi eredmény 3.565 eFt volt).

A felügyelő bizottság határozata az ülésen kerül ismertetésre.

**h) Szombathelyi Médiaközpont Nonprofit Kft.**

A társaság a 2016. üzleti évet 35.713 eFt mérleg szerinti nyereséggel zárta.

A társaság saját tőkéje 4.700 eFt. A Kft. 2016-ban céltartalékot nem képzett, a tárgyévi lekötött tartalék értéke 27.803 eFt.

A társaság hosszú lejáratú kötelezettségekkel nem rendelkezik, rövid lejáratú kötelezettségeinek záró állománya 84.026 eFt.

Az értékesítés nettó árbevétele 65.336 eFt, egyéb bevételek összege 124.299 eFt.

A társaság filmforgatásból származó bevételei tekintetében már az előző évben is csökkentett központi támogatással számolt, ennek ellenére sikerült a tervezett bevételt kissé növelni. A reklámbevételek a tervezetthez képest nőttek, ami a marketingmunkának illetve új piaci szereplők felkutatásának köszönhető. A pályázatokból származó bevételei a várthoz képest a Szent Márton ünnepi évnek köszönhetően nőttek.

A közvetlen anyagjellegű költségek illetve a személyi jellegű ráfordítások mértéke a tervhez képest csökkent. A társaságnak az üzleti év végén köztartozása, határidőn túli közüzemi tartozása nincs.

Összességében a társaság 2016. évi beszámolója 105.693 eFt mérlegfőösszeget és 35.713 eFt mérleg szerinti eredményt mutat (2015. évi eredményük 18.238 eFt volt).

A felügyelőbizottság a társaság 2016. évi beszámolóját elfogadta.

**i) Fogyatékkal Élőket és Hajléktalanokat Ellátó Közhasznú Nonprofit Kft.**

A társaság a 2016. év tervei alapján összesen 423.600 eFt bevétellel számolt, amelynek 123%-a, azaz 520.112 eFt teljesült 2016. évben. Az állami normatív hozzájárulás a személyes gondoskodást nyújtó ellátásokban, valamint az ellátási szerződés szerinti önkormányzati támogatás 100%-ban teljesült. Az ágazati és kiegészítő ágazati pótlék támogatás 34%-os túlteljesítésnek oka, hogy a Magyar Államkincstár 2016. júliusi állásfoglalása alapján ágazati és kiegészítő ágazati pótlék a technikai személyzet részére is igényelhető és kifizethető. Nem tervezett bevételként jelenik meg 1.500 eFt értékben az egyéb önkormányzati támogatás, mely a „Szociális hét” című rendezvényhez biztosított támogatás összegét tartalmazza.

A szociális foglalkoztatás 2016. év első félévi támogatására általános pályázatot nem írtak ki, a 2015. december 31-én hatályos támogatási szerződések hatálya 2016. június 30-ig, majd később 2016. december 31-ig meghosszabbodott, a támogatás mértéke a tavalyi évi szinten maradt.

Az intézményen belüli foglalkoztatás árbevételea foglalkoztatásban résztvevők által előállított termékek értékesítéséből származik. Az árbevétel alakulása a tervhez képest túlteljesített, tekintettel arra, hogy az üzleti terv készítésekor csak az első félévet tervezte a társaság.

Az utcai szociális munka továbbra is finanszírozási szerződés alapján részesül támogatásban, a 2016. évre vonatkozó támogatási összeg 6.500.000 Ft/szolgálat.

A közfoglalkoztatás támogatásából származó bevételt lényegesen túlteljesítette a társaság év során, 50 fő hosszabb időtartamú közfoglalkoztatására is nyertek támogatást. Az ebből származó árbevételt 38 %-ban túlteljesítette a társaság. 2016. első félévében sikeresen pályáztak az országos hajléktalan mintaprogram folytatására. A program 2016.03.01-2017.02.28-ig tartott.

A Fogyatékos Személyek Esélyegyenlőségéért Közhasznú Nonprofit Kft. által meghirdetett pályázaton 2015. évben támogatást nyertek el a „Fogyatékos személyek helyi, regionális és országos szervezeteinek működési és szakmai programjainak támogatása” című pályázati programon. A 2016. évre jutó támogatási összeg: 2.262 eFt volt, amely 100%-ban teljesült

Az Országos Egészségbiztosítási Pénztár által finanszírozott hajléktalanok háziorvosi rendelőjének támogatása időarányosan teljesült.

A társaság által pályázati forrásból üzemeltetett Család, Esélyteremtési és Önkéntes Ház az üzleti terv készítésekor 2016. március 31.-ig rendelkezett támogatással, de a támogatás meghosszabbítására sikeresen pályázott a társaság, 9.600 eFt támogatást nyertek el, így a Ház működtetése 2016. április 1- 2017. március 31-ig továbbra is biztosított volt.

A Kft. 2015. év végén ismételten nyert a Hajléktalanokért Közalapítvány által kiírt hajléktalan emberek ellátását támogató pályázati programokon, a 7 sikeres pályázatból 6 program megvalósítása 2016. évre is áthúzódott.

A társaság mérleg szerinti eredménye 2016. évben 5.225 eFt lett, amely kedvezőbb a tervezetthez képest. Az eredmény a vállalkozási tevékenységből származik.

A társaság kötelező feladatainak zavartalan működését 2016. évben biztosítani tudta, likviditási probléma nem merült fel. A társaság továbbra is takarékos gazdálkodást folytat, minden pályázati lehetőséget igyekeztek kihasználni.

A felügyelőbizottság a társaság 2016. évi beszámolóját elfogadta.

**Többségi önkormányzati tulajdonú gazdasági társaságok**

**j) Szombathelyi Távhőszolgáltató Kft.**

A Szombathelyi Távhőszolgáltató Kft. alaptevékenysége a hőtermelés és hőszolgáltatás. 2016. évben az árbevétel 82 %-át (1.856.296 eFt) tette ki a távhőszolgáltatás, 18 % (406.979 eFt) az egyéb tevékenység részaránya. Távhőszolgáltatáshoz kapcsolódó állami energiatámogatás 659.691 eFt volt.

A társaság a 2016. évi üzleti tervben szereplő eredménynél számottevően, több mint 220 millió Ft-tal nagyobb adózás előtti eredményt ért el. Az elért eredmény magasabb, mint a távhőszolgáltatók számára meghatározott 2 %-os eszközarányos nyereség, így a különbözet felhasználásról – az érvényben lévő nyereségkorlátra vonatkozó szabályok miatt - egyeztetni kell a Magyar Energetikai és Közmű- Szabályozási Hivatallal. A többlet eredmény elsősorban a szolgáltatáshoz kötődő változó jellegű bevételekből, és a kapcsolódó energiaköltségek változásaiból származik. A társaság 304.000 eFt-ot helyezett céltartalékba, emiatt az éves beszámolóban 112.000 eFt adózás előtti eredmény került kimutatásra.

A jelentősen kedvezőbb eredmény oka két fő csoportra bontható. A kedvezőbb eredmény egyrészt a szolgáltatáshoz kötődő változó jellegű bevételekből, és a kapcsolódó energiaköltségek változásaiból származik. Az eredményre számottevően ható másik tényező a szolgáltatási költségek terén jelentkező megtakarításokból adódik. A bevételek növekedése és az energiaköltségek csökkenése együttesen 73,4 millió Ft-os eredmény javulást okozott. Az igénybevett szolgáltatások – elsősorban karbantartások – költségében jelentkező megtakarítás 67 millió Ft.

Az alaptevékenység bevételben 3% a növekedés, a kapott támogatás 12% a csökkenés, míg a hőtermeléshez felhasznált költségeknél 8,7% a csökkenés. Az elmúlt évek tapasztalatai alapján a legjelentősebb eredményt módosító tényező a földgáz költség, ezen belül az egyes, árra ható elemek alakulása.

A fűtési célú hődíj bevételek esetében 4,7%-os növekmény mutatkozik, amely közel 50 millió Ft-ot jelent.

A távhőszolgáltatáshoz kapcsolódó változó bevételek és energiaköltségek együttes (bevétel csökkenés 45 millió Ft, energiaköltség csökkenés 118 millió Ft) egyenlege: 73.000 eFt.

A társaság cash-flow helyzete 2016. évben kedvezően alakult. Folyamatos pozitív egyenlegnek köszönhetően 2016. évben közel 4,3 millió Ft kamatbevétel származott. Bankszámláik 2016. december 31-i egyenlege 715.217 eFt volt. A társaságnak hosszú lejáratú kölcsönállománya nincs.

A társaság folyamatosan nagy hangsúlyt fektet ügyfeleik lejárt tartozásának kezelésére, célja a hátralékok csökkentése, visszaszorítása. A nehéz gazdasági helyzet miatt kintlévőségek megakadályozásáért folyamatosan alkalmazzák a hátralékkezelés számos komplex módszerét (díjfizetők, tulajdonosok fizetési felszólása, fizetési meghagyás, végrehajtás, személyes felkeresés, szolgáltatás függesztése). Ezek hatására a lakossági fogyasztók felé fennálló követelésállományban folyamatos csökkenést figyelhető meg, 2016. december 31-i érték 248.605 eFt volt - és így az állomány az előző év azonos napjához képest 6,6 %-os csökkenést mutat. Az önkormányzati ingatlanban lakó lakossági fogyasztók tartozása 79.758 eFt, mely 2015. december 31-éhez képest 4,3 %-os csökkenést mutat. Az önkormányzati ingatlanban lakó ügyfelek tartozása a teljes lakossági hátralékállomány 24 %-át teszi ki.

A társaság gazdasági tevékenységéből származó értékesítési árbevétele 2.263.275 eFt, mely az előző időszakhoz (2015. év) viszonyítva 1,44 %-os növekedést mutat. A társaság adózás előtti eredménye 111.912 eFt.

Az anyagjellegű ráfordítások értéke 1.993.288 eFt-ot tett ki, a személyi jellegű ráfordítások értéke 438.777 eFt volt. 2016. évben az értékcsökkenés 202.696 eFt-ot tett ki. A pénzügyi tevékenység tárgyidőszaki veszteség összesen 1.188 eFt. Kamatjellegű bevételek és ráfordítások egyenlege 4.410 eFt. A Szombathelyi Távhőszolgáltató Kft. 2016-ben nem rendelkezik értékpapírral.

A társaság tárgyi eszközeinek értéke 52.284 eFt-tal nőtt az előző évhez viszonyítva. A szállítói kötelezettségeink összege 532.219 eFt, összes rövid lejáratú kötelezettségünk 783.429 eFt. A követelések összege 1.067.681 eFt.

A mérleg főösszege 5.198.673 eFt, 488.396 eFt-tal nőtt az előző évhez képest.

Az év során a társaság saját tőkeállománya 169.041 eFt értékben nőtt, így a vagyoni helyzetet reprezentáló mutatók kedvezők. A saját tőke szerkezetében az alábbi változások történtek: a 2015. évi mérleg szerinti eredmény átvezetésre került az eredménytartalékba, az értékelési tartalék 101.264 eFt-tal növekedett.

A taggyűlés 20/2016. (11.24.) számú határozata szerint mindösszesen 600 millió Ft osztalékelőleg került kifizetésre az eredménytartalék és várható adózott eredmény terhére a Szombathelyi Távhőszolgáltató Kft. tagjai részére tulajdoni arányuk szerint. Mindezek alapján a társaság ügyvezetője az E.ON Energiatermelő Korlátolt Felelősségű Társaság részére 150 millió Ft osztalék, a SZOVA Szombathelyi Vagyonhasznosító és Városgazdálkodási Zártkörűen működő Részvénytársaság részére 450 millió Ft osztalék jóváhagyását kéri.

Az ügyvezető kérte, hogy részére a Bizottság 2016. évre vonatkozóan az ügyvezetési tevékenység megfelelőségét megállapító felmentvényt adja meg.

A felügyelő bizottság határozata az ülésen kerül ismertetésre.

**k) Savaria Turizmus Nonprofit Kft.**

A társaság a 2016. üzleti évét 13.188 eFt mérleg szerinti eredménnyel zárta, amely az előző évekhez képest is folyamatos javulást, erősödést mutat. 2015. februárjától új feladatokkal, a Savaria Történelmi Karnevál megszervezésével és a Szent Márton jubileumi emlékév előkészítésével és lebonyolításával bővült a Kft. tevékenysége.

A társaság a 2016. üzleti évet 39.989 eFt pénzeszköz állománnyal és 13.218 eFt követeléssel zárta.

A társaság vállalkozói tevékenységéből fakadó nettó árbevétele a 2016. évben 48.560 eFt volt. Egyéb bevétel sorát képezte a Szombathely Megyei Jogú Város Önkormányzatától kapott működési támogatás, amely 25.218 eFt volt. A Szent Márton programok megvalósítására 354.688 eFt összegű támogatást kapott a társaság, egyéb projektek támogatása pedig 9.080 eFt volt.

Az anyagjellegű ráfordítások összege 345.291 eFt, a személyi jellegű ráfordítások összege pedig 58.972 eFt volt. Értékcsökkentési leírásként a beszámolóban 16.082 eFt, egyéb ráfordítások összegeként 2.429 eFt szerepel.

Összességében a társaság 2016. évi beszámolója 112.315 eFt mérlegfőösszeget és 13.188 eFt mérleg szerinti eredményt mutat. (2015. évi eredmény 17.167 eFt volt).

A felügyelő bizottság határozata az ülésen kerül ismertetésre.

A fentebb részletezett beszámolókból kitűnik, hogy kizárólagos és többségi tulajdonú gazdasági társaságok 2016. év gazdálkodása során kötelezettségeiket úgy alakították, hogy azok az Önkormányzat likviditására, pénzügyi -. egyensúlyi helyzetére nem gyakoroltak negatív hatást.

Tájékoztatom a Tisztelt Bizottságot, hogy a társaságok beszámolói - terjedelmükre való tekintettel – nem kerülnek megküldésre papír alapon. A dokumentumok elérhetőek és letölthetőek a [www.szombathely.hu](http://www.szombathely.hu) honlapon a „Közgyűlés / e-közgyűlés – e-bizottság / 2017” menüpont alatt.

Kérem a Tisztelt Bizottságot, hogy az előterjesztést a mellékelt éves beszámolókra kiterjedően megtárgyalni, és a határozati javaslatokban foglaltak szerint dönteni szíveskedjék.

**Szombathely, 2017. május 11.**

 **/: Dr. Puskás Tivadar :/**

**I.**

**Határozati javaslat**

**…./2017. (V. 15.) GVB. sz. határozat**

1./ A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés bc) pontjában kapott hatáskörében eljárva a Savaria Városfejlesztési Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2016. évi beszámolóját megtárgyalta, és azt

 139.213 eFt mérlegfőösszeggel
 4.528 adózás előtti eredménnyel

 4.075 eFt mérleg szerinti eredménnyel elfogadja.

2./ A Bizottság a mérleg szerinti eredményt, 4.075 eFt nyereséget az eredménytartalékba helyezi.

**Felelős:** Lendvai Ferenc, a Bizottság elnöke

 (A végrehajtásért felelős:

Dr. Ajkay Adrián, a társaság ügyvezetője

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**II.**

**Határozati javaslat**

**…./2017. (V. 15.) GVB. sz. határozat**

1./ A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés bc) pontjában kapott hatáskörében eljárva a FALCO KC Szombathely Kft.-nek a számvitelről szóló 2000. évi C. törvény 4. § (1) bekezdése alapján elkészített 2016. évi beszámolóját megtárgyalta, és azt

 27.425 eFt mérleg főösszeggel
 - 17.432 eFt adózás előtti eredménnyel

 - 17.829 mérleg szerinti eredménnyel elfogadja.

2./ A Bizottság a mérleg szerinti eredményt, - 17.829 eFt veszteséget az eredménytartalékba helyezi.

3./ A Bizottság javasolja a Közgyűlésnek, hogy a Polgári Törvénykönyvről szóló 2013. évi V. törvény 3:133. § (2) bekezdésében foglalt kötelezettségének eleget téve a társaság tőkehelyzetének helyreállítása érdekében az önkormányzat 2017. évi költségvetési rendeletében, a FALCO KC Szombathely Kft. részére, támogatás jogcímén biztosított 105.000.000,- Ft-ból 17.829.000,- Ft-ot pótbefizetés jogcímen számoljon el. A Bizottság javasolja a Közgyűlésnek továbbá, hogy hatalmazza fel a polgármestert a támogatási szerződés módosításának aláírására.

**Felelős:** Lendvai Ferenc, a Bizottság elnöke

(A végrehajtásért felelős:

Gráczer György, a társaság ügyvezetője

 Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1-2. pont: azonnal

 3. pont: 2017. július 25.

**III.**

**Határozati javaslat**

**…./2017. (V. 15.) GVB. sz. határozat**

1./ A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés bc) pontjában kapott hatáskörében eljárva a Weöres Sándor Színház Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2016. évi beszámolóját megtárgyalta, és azt

 176.904 eFt mérleg főösszeggel
 51.979 eFt adózás előtti eredménnyel

 51.673 eFt mérleg szerinti eredménnyel elfogadja.

2./ A Bizottság a mérleg szerinti eredményt, 51.673 eFt-ot az eredménytartalékba helyezi.

3./ A Bizottság a Weöres Sándor Színház Nonprofit Kft. által elkészített 2016. évi közhasznúsági mellékletet jóváhagyja.

**Felelős:** Lendvai Ferenc, a Bizottság elnöke

(A végrehajtásért felelős:

Jordán Tamás, a társaság ügyvezetője

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**IV.**

**Határozati javaslat**

**…./2017. (V. 15.) GVB. sz. határozat**

1./ A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés bc) pontjában kapott hatáskörében eljárva a Szombathelyi Sportközpont és Sportiskola Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2016. évi beszámolóját megtárgyalta, és azt

 373.166 eFt mérleg főösszeggel
 46.002 eFt adózás előtti eredménnyel

 46.002 eFt mérleg szerinti eredménnyel elfogadja.

2./ A Bizottság a mérleg szerinti eredményt, 46.002 eFt-ot az eredménytartalékba helyezi.

3./ A Bizottság a Szombathelyi Sportközpont és Sportiskola Nonprofit Kft. által elkészített 2016. évi közhasznúsági mellékletet jóváhagyja.

**Felelős:** Lendvai Ferenc, a Bizottság elnöke

(A végrehajtásért felelős:

Rácz Róbert, a társaság ügyvezetője

 Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**V.**

**Határozati javaslat**

**…./2017. (V. 15.) GVB. sz. határozat**

1./ A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés bc) pontjában kapott hatáskörében eljárva a Szombathelyi Parkfenntartási és Temetkezési Kft.-nek a számvitelről szóló 2000. évi C. törvény 4. § (1) bekezdése alapján elkészített 2016. évi beszámolóját megtárgyalta, és azt

122.315 eFt mérleg főösszeggel
- 18.025 eFt adózás előtti eredménnyel

- 18.741 eFt mérleg szerinti eredménnyel elfogadja.

2./ A Bizottság a mérleg szerinti eredményt, - 18.741 eFt veszteséget az eredménytartalékba helyezi.

**Felelős:** Lendvai Ferenc, a Bizottság elnöke

(A végrehajtásért felelős:

Kiss Dávid, a társaság ügyvezetője

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**VI.**

**Határozati javaslat**

**…./2017. (V. 15.) GVB. sz. határozat**

1./ A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés bc) pontjában kapott hatáskörében eljárva a Szombathelyi Képző Központ Közhasznú Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2016. évi beszámolóját megtárgyalta, és azt

133.526 eFt mérleg főösszeggel
- 134.311 eFt adózás előtti eredménnyel

- 134.311 eFt mérleg szerinti eredménnyel elfogadja.

2./ A Bizottság a mérleg szerinti eredményt, - 134.311 eFt veszteséget az eredménytartalékba helyezi.

3./ A Bizottság a Szombathelyi Képző Központ Közhasznú Nonprofit Kft. által elkészített 2016. évi közhasznúsági mellékletet jóváhagyja.

**Felelős:** Lendvai Ferenc, a Bizottság elnöke

(A végrehajtásért felelős:

Bálint András, a társaság ügyvezetője

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**VII.**

**Határozati javaslat**

**…./2017. (V. 15.) GVB. sz. határozat**

1./ A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés bc) pontjában kapott hatáskörében eljárva a Haladás Sportkomplexum Fejlesztő Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2016. évi beszámolóját megtárgyalta, és azt

 10.265.442 eFt mérlegfőösszeggel
 15.290 eFt adózás előtti eredménnyel

 13.724 eFt mérleg szerinti eredménnyel elfogadja.

2./ A Bizottság a mérleg szerinti eredményt, 13.724 eFt nyereséget az eredménytartalékba helyezi.

3./ A Bizottság a Haladás Sportkomplexum Fejlesztő Nonprofit Kft. által elkészített 2016. évi közhasznúsági mellékletet jóváhagyja.

**Felelős:** Lendvai Ferenc, a Bizottság elnöke

 (A végrehajtásért felelős:

Dr. Szondy Szilvia, a társaság ügyvezetője

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**VIII.**

**Határozati javaslat**

**…./2017. (V. 15.) GVB. sz. határozat**

1./ A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés bc) pontjában kapott hatáskörében eljárva a Szombathelyi Médiaközpont Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2016. évi beszámolóját megtárgyalta, és azt

 105.693 eFt mérleg főösszeggel
 36.997 eFt adózás előtti eredménnyel

 35.713 eFt mérleg szerinti eredménnyel elfogadja.

2./ A Bizottság a mérleg szerinti eredményt, 35.713 eFt nyereséget az eredménytartalékba helyezi.

3./ A Bizottság a Szombathelyi Médiaközpont Nonprofit Kft. által elkészített 2016. évi közhasznúsági mellékletet jóváhagyja.

**Felelős:** Lendvai Ferenc, a Bizottság elnöke

(A végrehajtásért felelős:

Lovass Tibor, a társaság ügyvezetője

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**IX.**

**Határozati javaslat**

**…./2017. (V. 15.) GVB. sz. határozat**

1./ A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés bc) pontjában kapott hatáskörében eljárva a Fogyatékkal Élőket és Hajléktalanokat Ellátó Közhasznú Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2016. évi beszámolóját megtárgyalta, és azt

 425.296 eFt mérleg főösszeggel
 5.254 eFt adózás előtti eredménnyel

 5.225 eFt mérleg szerinti eredménnyel elfogadja.

2./ A Bizottság a mérleg szerinti eredményt, 5.225 eFt nyereséget az eredménytartalékba helyezi.

3./ A Bizottság a Fogyatékkal Élőket és Hajléktalanokat Ellátó Közhasznú Nonprofit Kft. által elkészített 2016. évi közhasznúsági mellékletet jóváhagyja.

**Felelős:** Lendvai Ferenc, a Bizottság elnöke

(A végrehajtásért felelős:

Dr. Horváthné Németh Klára, a társaság ügyvezetője

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**X.**

**Határozati javaslat**

**…./2017. (V. 15.) GVB. sz. határozat**

1./ A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés bc) pontjában kapott hatáskörében eljárva a Szombathelyi Távhőszolgáltató Kft.-nek a számvitelről szóló 2000. évi C. törvény 4. § (1) bekezdése alapján elkészített 2016. évi beszámolóját megtárgyalta, és azt

 5.198.673 eFt mérleg főösszeggel

 111.912 eFt adózás előtti eredménnyel

 67.777 eFt mérleg szerinti eredménnyel elfogadásra javasolja a társaság taggyűlésének.

2./ A Bizottság a mérleg szerinti eredmény, 67.777 eFt eredménytartalékba helyezését javasolja a társaság taggyűlésének.

3./ A Bizottság javasolja a taggyűlésnek, hogy osztalékként hagyja jóvá azt a 600.000.000 Ft összeget, amely a SZOVA Szombathelyi Vagyonhasznosító és Városgazdálkodási Zrt. tag részére 450.000.000 Ft összegben és az E.ON Energiatermelő Korlátolt Felelősségű Társaság részére 150.000.000 Ft összegben osztalékelőlegként a Szombathelyi Távhőszolgáltató Kft. részéről megfizetésre került.

4./ A Bizottság 2016. évre vonatkozóan az ügyvezető igazgató részére az ügyvezetési tevékenység megfelelőségét megállapító felmentvényt megadását javasolja a társaság taggyűlésének.

5./ A Bizottság felhatalmazza a SZOVA Zrt. vezérigazgatóját, hogy a Szombathelyi Távhőszolgáltató Kft. taggyűlésén a fenti döntésnek megfelelően szavazzon.

**Felelős:** Lendvai Ferenc elnök

(A végrehajtásért felelős:

 Dr. Németh Gábor, a SZOVA Zrt. vezérigazgatója

Kovács Márta, a Távhőszolgáltató Kft. ügyvezetője

 Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** a társaság taggyűlése

**XI.**

**Határozati javaslat**

**…./2017. (V. 15.) GVB. sz. határozat**

1./ A Gazdasági és Városstratégiai Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés bc) pontjában kapott hatáskörében eljárva a Savaria Turizmus Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2016. évi beszámolóját megtárgyalta, és azt

 112.315 eFt mérleg főösszeggel
 14.654 eFt adózás előtti eredménnyel

 13.188 eFt mérleg szerinti eredménnyel elfogadásra javasolja a társaság taggyűlésének.

2./ A Bizottság a mérleg szerinti eredmény, 13.188 eFt eredménytartalékba helyezését javasolja a társaság taggyűlésének.

3./ A Bizottság felhatalmazza Szombathely Megyei Jogú Város Polgármesterét, hogy a Savaria Turizmus Nonprofit Kft. taggyűlésén a fenti döntésnek megfelelően szavazzon.

**Felelős:** Lendvai Ferenc, a Bizottság elnöke

(A végrehajtásért felelős:

Grünwald Stefánia, a társaság ügyvezetője

 Lakézi Gábor, a Városüzemeltetési Osztály vezetője)

Stéger Gábor, a Közgazdasági és Adó Osztály vezetője)

**Határidő:** a társaság taggyűlése